Ulatuslikuks tööks  Riigikantseleile 1936. ja 1937. aastal oli teenetemärkide seaduse eelnõu koostamine ja teenetemärkide väljatöötamine. Ka Teenetemärkide Komitee asjaajamist, mis oli asutatud nimetatud seaduse alusel, korraldas ajutiselt (14.10.1936 - 1.11.1937) - kuni selle üleandmiseni Teenetemärkide Büroole - Riigikantselei sekretariaat. Teenetemärkide Büroo jäi alluma riigisekretärile ning büroo asus Riigikantselei juures. Töökoormust suurendas 1937. aastal oluliselt Eesti Vabariigi 20. aastapäevaks kavandatud laiaulatuslik  teenetemärkide annetamine. 7. aprillist 1938 läks Teenetemärkide Büroo Vabariigi Presidendi Kantselei juurde.